তামিম-সাকিবকে নিয়ে যা বললেন মিশা সওদাগর

সিবিএন ডেস্ক:

বিশ্বকাপের জন্য ঘোষিত ১৫ সদস্যের দলে তামিম না থাকায় চারিদিকে বিতর্কের শেষে নেই। আকস্মিকভাবে কেন তামিমকে বাদ দেওয়া হলো এ নিয়ে চলছে নানান তর্ক।

অন্যদিকে বাংলাদেশ ক্রিকেট দলের ক্যাপ্টেন সাকিব আল হাসান তামিমকে ফেসবুক থেকেও আনফ্রেন্ড কিংবা আনফলো করে দেওয়ায় ব্যক্তিগত কারণও আছে বলে মনে করছে ভক্তরা।

গত মঙ্গলবার (২৬ সেপ্টেম্বর) তামিমকে ছাড়াই ১৫ সদস্যের দল ঘোষণা করেছে বিসিবি। লিস্টে তামিমের নাম না থাকায় তামিম ও বিসিবি নির্বাচকদের নিয়ে কড়া সমালোচনা চলছে নেটদুনিয়ায়।বলা যায়, সামাজিক যোগাযোগ মাধ্যমে সকল স্তরের মানুষ তামিমের বাদ পড়ার বিষয়টি নিয়ে সমালোচনা করেছে।

এবার এ বিষয় কথা বলেছেন ঢালিউডের জনপ্রিয় অভিনেতা মিশা সওদাগর। তবে তিনি কারো পক্ষে কথা না বলে তামিম-সাকিবকে কীভাবে এক করা যায় তা নিয়ে কথা বলেছেন।

তিনি বলেছেন, “আমাদের এমন কেউ কি নেই যে এই দুইজনকে একত্র করে এক টেবিলে বসিয়ে হাতে হাত মিলিয়ে কাঁধে কাঁধ মিলিয়ে দেবে। কারণ একটা কথা তো আমরা সবাই জানি, ‘যত বাড়বে বিভক্তি ততই কমবে শক্তি।’ আমাদের সবচাইতে সম্মান করা বিষয়টা হচ্ছে আমাদের দেশ, আমাদের পতাকা। এখানে তামিম সাকিব আর টিমম্যানেজমেন্ট বড় না। সবার উপরে দেশ, জন্মভূমি ,নেতৃত্ব, ভালবাসা আর সেক্রিফাইস থাকলে সবই সম্ভব। উদাহরণ আমাদের বিজয় ১৯৭১।”

বৃহস্পতিবার (২৮ সেপ্টেম্বর) সকাল ১০টার দিকে নিজের ভেরিফায়েড ফেসবুকে তামিম-সাকিবকে নিয়ে একটি স্ট্যাটাস দিয়েছেন মিশা।